Vermiste 11-jarige gevind; liggaam geskendTiyiselani Nokuthula Rikhotso (11) se liggaam is Maandag in die Klein Letaba-dam in Limpopo gevind. Sommige van haar liggaamsdele is verwyder. Die polisie in Giyani, Limpopo, het ŉ reusesoektog van stapel gestuur nadat die liggaam van ŉ 11-jarige meisie wat die naweek in die provinsie verdwyn het, in die Klein Letaba-dam gevind is. Tiyiselani Nokuthula Rikhotso van Dengeza buite Giyani het Sondag van haar ouerhuis verdwyn. Sy is die volgende dag as vermis aangemeld en daar was tot nou geen spoor van haar nie. Brig. Motlafela Mojapelo, polisiewoordvoerder, het gesê inwoners het die kind se liggaam in die dam ontdek en die polisie ontbied. Sommige van haar liggaamsdele is verwyder. Die provinsiale polisiehoof, lt.genl. Nneke Ledwaba, het die moord ten sterkste veroordeel en die polisie beveel om nie te rus tot haar moordenaars opgespoor is nie. Die moontlikheid dat Tiyiselani as deel van ŉ rituele moord doodgemaak is, kan in dié stadium nie uitgesluit word nie.